Úradný vestník L 076 , 18/03/1997 S. 0030 - 0031



Rozhodnutie Komisie z 24. februára 1997, ktorým sa mení a dopĺňa príloha k smernici 91/629/EHS, ktorou sa stanovujú minimálne normy na ochranu teliat (Text s významom pre EHP) (97/182/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/629/ES z 19. novembra 1991, ktorou sa ustanovujú minimálne normy na ochranu teliat [1], zmenenú a doplnenú smernicou Rady 97/2/ES [2], a najmä na jej článok 5, keďže tak, ako je stanovené v článku 6 smernice 91/629/EHS, Vedecký veterinárny výbor poskytol 9. novembra 1995 stanovisko, na základe ktorého Komisia vypracovala správu, ktorá bola predložená Rade a Parlamentu; keďže je na základe záverov tejto správy primerané zmeniť a doplniť určité ustanovenia prílohy k smernici 91/629/EHS; keďže teľatá držané vnútri by mal vlastník alebo osoba zodpovedná za zvieratá kontrolovať prinajmenšom dvakrát denne a teľatá držané vonku prinajmenšom jedenkrát denne; keďže na základe údajov o výskyte chorôb, o fungovaní imunitného systému a o pohybe by teľatá mali byť kŕmené takým spôsobom, aby im hemoglobín v krvi neklesol pod určitú minimálnu hladinu; keďže uväzovanie teliat spôsobuje problémy; keďže z tohto dôvodu by sa teľatá umiestnené v individuálnych ohradách nemali uväzovať a teľatá ustajnené v skupine sa môžu uväzovať iba na krátke obdobie v čase skrmovania mlieka; keďže teľatá by mali byť kŕmené fermentovateľným materiálom primeranej kvality a v dostatočnom množstve, aby sa udržiavala mikrobiálna flóra v črevách, a dostatkom vlákniny na stimulovanie vývoja klkov v bachore; keďže okrem existujúcich požiadaviek na zabezpečenie vody alebo iných tekutín musia mať teľatá, ktoré sú choré alebo vystavené podmienkam horúceho počasia, prístup k čerstvej vode; keďže s cieľom zabezpečiť primerané hladiny imunoglobulínu v krvi by mali teľatá dostať dostatok mledziva v prvých šiestich hodinách života a čo najskôr po narodení; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Príloha k smernici 91/629/EHS sa mení a dopĺňa takto: 1. Bod 6 sa nahrádza týmto textom: "6. Všetky ustajnené teľatá prehliada vlastník alebo osoba zodpovedná za zvieratá prinajmenšom dvakrát denne a teľatá držané vonku prinajmenšom jedenkrát denne. Každé teľa, ktoré sa javí byť choré alebo poranené, sa bezodkladne primerane ošetrí a o každom teľati, ktoré nereaguje na opateru vlastníka stáda, sa treba čo najskôr poradiť s veterinárnym lekárom. V prípade potreby sa choré alebo poranené teľatá izolujú vo vhodnom ustajnení so suchou pohodlnou podstielkou." 2. Bod 7 sa nahrádza týmto textom: "7. Ustajnenie pre teľatá musí byť vybudované takým spôsobom, aby umožnilo každému teľaťu bez ťažkostí si ľahnúť, odpočívať, vstať a ošetrovať si srsť." 3. Bod 8 sa nahrádza týmto textom: "8. Teľatá sa nepriväzujú s výnimkou teliat ustajnených v skupine, ktoré sa môžu uväzovať na obdobie nie dlhšie ako jedna hodina v čase kŕmenia mliekom alebo náhradkou mlieka. Ak sa používajú priväzovacie zariadenia, tieto teľatám nespôsobujú poranenie a pravidelne sa kontrolujú a upravujú podľa potreby, aby pohodlne sedeli. Každé priväzovacie zariadenie je skonštruované tak, aby sa predišlo riziku uškrtenia alebo poranenia a aby umožnilo teľaťu pohyb v súlade s bodom 7." 4. Bod 11 sa nahrádza týmto textom: "11. Všetkým teľatám sa poskytuje primeraná výživa prispôsobená ich veku, hmotnosti a ich potrebám správania a fyziológie na podporu ich dobrého zdravotného stavu a pohody. Preto ich krmivo obsahuje dostatok železa, aby bola zabezpečená priemerná hladina hemoglobínu prinajmenšom 4,5 mmol/l a pre každé teľa staršie ako dva týždne sa zabezpečí minimálna denná dávka vlákniny, pričom toto množstvo sa zvýši z 50 g na 250 g na deň pre teľatá od 8 do 20 týždňov veku. Teľatám sa nenasadzuje náhubok." 5. V prvej vete bodu 12 sa slovo "raz" nahrádza slovom "dva razy". 6. Do bodu 13 sa dopĺňa druhá veta: "Čerstvá pitná voda je však nepretržite k dispozícii v podmienkach horúceho počasia alebo pre teľatá, ktoré sú choré." 7. Nový bod 15 sa dopĺňa takto: "15. Každé teľa dostáva kravské mledzivo čo najskôr po narodení a v každom prípade v prvých šiestich hodinách života." Článok 2 Toto rozhodnutie nadobúda účinnosť 1. januára 1998. Článok 3 Toto rozhodnutie je adresované členským štátom. V Bruseli 24. februára 1997 Za Komisiu Franz Fischler člen Komisie [1] Ú. v. ES L 340, 11.12.1991, s. 28. [2] Ú. v. ES L 25, 18.1.1997, s. 24. --------------------------------------------------